To βράδυ **της 31ης Αυγούστου του 1939** ομάδα **ένοπλων ανδρών των Ες - Ες,** ντυμένοι με πολωνικές στρατιωτικές στολές, εισέβαλαν στο κτίριο του ραδιοσταθμού της μεθοριακής με την Πολωνία, **γερμανικής πόλης Γκλάιβιτς** κι αφού έριξαν ορισμένους πυροβολισμούς μπροστά στα μικρόφωνα διάβασαν στην πολωνική γλώσσα ένα κείμενο που καλούσε τους Πολωνούς σε πόλεμο εναντίον της Γερμανίας.

Μαζί τους οι χιτλερικοί είχαν και ορισμένους Γερμανούς ποινικούς εγκληματίες από στρατόπεδα συγκέντρωσης, τους οποίους και **εκτέλεσαν μόλις** **τελείωσε η όλη σκηνοθεσία** και τους άφησαν πίσω τους ως αποδεικτικά στοιχεία της «πολωνικής επίθεσης μέσα στο γερμανικό έδαφος»

Σε λίγο όλοι οι γερμανικοί ραδιοσταθμοί με έκτακτες ανακοινώσεις τους **ανήγγειλαν τη δήθεν** **πολωνική επίθεση εναντίον της χώρας τους,** παρουσιάζοντας μάλιστα και τις... αποδείξεις των νεκρών δήθεν Πολωνών στρατιωτών.

Την επομένη ο Χίτλερ, μιλώντας στο Ράιχσταγκ, αναφέρθηκε **στην «πολωνική επίθεση» στο** **Γκλάιβιτς** λέγοντας χαρακτηριστικά: «Την νύχταν ταύτην διά πρώτην φοράν Πολωνοί στρατιώται του τακτικού στρατού επυροβόλησαν επί του εδάφους μας. Από της 4ης και 45΄ π.μ. ανταποδίδομεν τα πυρά και του λοιπού εις τας βόμβας θ' απαντήσωμεν με βόμβας»